遊鼓山靈源洞次周元仲韻
作者：李綱
朝代：宋

paragraphs: 碧海吸長江，清波逾練浄。
我爲鼓山遊，潮落初放艇。
連峰翠崔嵬，倒影涵玉鏡。
捨舟訪招提，木末繚危磴。
凌雲開寶閣，震谷韻幽磬。
乃知大叢林，托棲必深夐。
靈源更瓌奇，巖壑相隱映。
森羅盡尤物，無乃太兼并。
偉哉造化力，至巧於此罄。
烟雲互卷舒，變態初不定。
豈惟冠一方，實最東南勝。
周行洞浹中，泉石若奔競。
飄蕭毛髪清，滌濯肺腑瑩。
當年喝水人，端恐溷觀聽。
是心如虚空，動寂豈妨並。
兵戈正聯綿，幽討亦云幸。
相攜得佳侣，散策謝軒乘。
媮安朝夕間，未可笑趙孟。
淹留遂忘歸，悵望雲海暝。
不負惠詢期，更起滄洲興。